b'\n_START_ARTICLE_\nQuadre viu\n_START_PARAGRAPH_\nUn quadre viu a les arts esc\xc3\xa8niques \xc3\xa9s una representaci\xc3\xb3 dram\xc3\xa0tica fixa, sense moviment, en la qual els int\xc3\xa8rprets van vestits, pentinats i maquillats com correspon al seu personatge. Els temes poden ser religiosos (t\xc3\xadpicament els pessebres vivents i \xc3\xbaltims sopars), mitol\xc3\xb2gics o profans. Va estar de moda al segle XIX, quan servia d\'entreteniment als cabarets i als entreactes d\'obres teatrals. _NEWLINE_Possiblement aquest estil gestual i expressionista, proper al mim i la pantomima, va influir en l\'estil de les primeres pel\xc2\xb7l\xc3\xadcules de cinema. El que \xc3\xa9s clar \xc3\xa9s que l\'estil gestual de les primeres pel\xc2\xb7l\xc3\xadcules de cinema mut \xc3\xa9s m\xc3\xa9s semblant a aquells quadres vius que a l\'estil teatral que en general es feia a l\'\xc3\xa8poca. _NEWLINE_Excepcionalment, al segle XIX els quadres vius eren tamb\xc3\xa9 una manera de construir escenes al teatre, l\'\xc3\xb2pera i altres espectacles. El director col\xc2\xb7locava als actors en un escenari cobert de decorats pintats, els vestia d\'una determinada manera i els feia posar i declamar una part de text. M\xc3\xa9s tard canviava de lloc i postura els personatges per a una altra part de text i aix\xc3\xad successivament. Despr\xc3\xa9s calia lligar els despla\xc3\xa7aments i moviments entre un quadre i l\'altre, i a cada un d\'ells els actors podien tenir uns certs moviments. Cal tenir en compte que el ballet, desenvolupat sobretot en aquesta \xc3\xa8poca tamb\xc3\xa9 es basa en una successi\xc3\xb3 de postures prefixades. Un exemple d\'obra que probablement es va construir d\'aquesta manera va ser Judes de Keriot, presentat com a "poema dram\xc3\xa0tic" de Frederic Soler i estrenat al teatre Romea de barcelona l\'any 1889.\n_START_SECTION_\nActualitat\n_START_PARAGRAPH_\nAls segles XX i XXI, molt menys habituals, passen a considerar-se una forma d\'acci\xc3\xb3 art\xc3\xadstica o performance. Tamb\xc3\xa9 es podrien considerar quadres vius a les pauses dins d\'un espectacle (teatral o audiovisual, t\xc3\xadpicament a publicitat i videoclips), a les quals l\'acci\xc3\xb3 queda suspesa per uns instants.'